### Beslutningstema

I denne sag besluttes, om kommunen skal tilbageskøde en parcelhusgrund, om den efterfølgende skal udbydes til salg igen samt til hvilken mindstepris.

### Historik

Tønder Kommune har ultimo 2019 byggemodnet 9 parcelhusgrunde på [adresse] 39 i Tønder. Grundene blev offentligt udbudt til salg med overtagelse 1. januar 2020. Alle 9 grunde blev solgt i løbet af godt 2 år. 7 af de 9 grunde er i dag bebygget.

### Sagsfremstilling

Tønder Kommune har solgt en parcelhusgrund Johnnie Koch 39g, 6270 Tønder med overtagelse 1. april 2021. Et vilkår ved salget var/er, at der skal opføres et færdiggjort hus på grunden inden 3 år fra overtagelsesdatoen. Fristen for at opføre et hus på grunden er 1. april 2024. Grunden er 1.262 m².

Johnnie Koch 39a-k er et attraktivt kvarter, hvor alle grunde hurtigt blev udsolgt. Tønder Kommune har nu kun parcelhusgrunde til salg på [adresse] i Tønder by. Kommunen får ofte henvendelser, om kommunen ikke har mere bynære grunde til salg.

Tønder Kommune har derfor indgået en betinget aftale (betinget af Kommunalbestyrelsens godkendelse) om at tilbageskøde Johnnie Koch 39g til den af ejer betalte købesum på 348.312 kr. inkl. moms og til de af ejer betalte tilslutningsbidrag, 81.331 kr., i alt 429.643 kr. inkl. moms. Aftalen er vedlagt. Det vurderes, at en grund på Kent Schou hurtigt kan sælges igen.

Det foreslås, at Johnnie Koch 39g efter tilbageskødning udbydes offentligt til salg igen. Grunden skal sælges til markedsprisen. Den blev oprindelig solgt for 276 kr. pr. m². Grundene, kommunen har til salg på [adresse], er udbudt til en mindstepris på 343 kr. pr. m². Udgifterne til byggemodning i dette område har været noget højere i forhold til Johnnie Koch 39a-k, da der er lagt en del brosten, området er beplantet, og det er byggemodnet med LAR - åbne kanaler til regnvand m.v. Johnnie Koch 39g ligger dog mere bynær end grundene på [adresse]. Det foreslås derfor, at Johnnie Koch 39g også udbydes til salg til en mindstepris på 343 kr. pr. m². Det vil give et overskud ved salg på 97.007 kr. inkl. moms.

I forbindelse med salg af grundene på Johnnie Koch 39a-k blev der foretaget en Jacob Toft på hver enkelt grund. Prøven på nr. 39g viser, at OSBL (=overside af bæredygtig lag) er dybere end 2,2 m under terræn. I Tønder Kommunes generelle salgsvilkår for parcelhusgrunde står, at hvis OSBL er dybere end 1,2 m, kan der inden 6 måneder efter overtagelsen forhandles om en prisreduktion. Ved at fastsætte mindsteprisen for 39g til samme mindstepris som på [adresse] kr. pr. m² vil der være plads i budgettet til en eventuel forhandling.

Når Tønder Kommune byggemodner nye parcelhusgrunde, tinglyses altid en servitut på grunden om byggepligt. Dette for at sikre, at de grunde, kommunen byggemodner og sælger, ikke bruges som investeringsobjekter med efterfølgende fortjeneste ved salg.

Administrationen følger op på, om byggepligten på 3 år overholdes, men som proceduren er i dag, tilbageskøder Kommunen ikke grundene. Administrationen sender et brev til ejerne, hvor der spørges ind til planerne for grunden. Alt efter svaret får ejerne forlænget byggepligten eller får en tilladelse til at videresælge grunden.

Det er vigtigt, at der løbende bliver fulgt op på, om byggepligten er ved at udløbe, og at der bliver klare aftaler om udsættelse, tilladelse til videresalg eller tilbageskødning af en grund. Hvis ikke kan kommunen fortabe muligheden for at kunne påberåbe sig muligheden for at kunne stille krav om overholdelse af byggepligten.

Vedlagt er de generelle salgsvilkår for parcelhusgrunde og bagerst i vilkårene kan byggepligtsservitutten, som tinglyses på [adresse] parcelhusgrunde ses.

### Økonomi

Udgift til tilbageskødning 429.643 kr. inkl. moms og inkl. tilslutningsbidrag til kloak, vand, og el.

Forventet indtægt ved salg 526.650 kr. inkl. moms, inkl. tilslutningsbidrag til kloak, vand, og el.

### Lovgrundlag

Udbudsbekendtgørelsen, Den Kommunale styrelseslovs § 68, stk. 1. Kommunalfuldmagten.

### Indstilling Direktionen indstiller,

|  |  |
| --- | --- |
| at | den betingede aftale om tilbageskødning af Johnnie Koch 39g godkendes, |
| at | Tønder Kommune efterfølgende udbyder Johnnie Koch 39g til salg til en mindstepris på 343 kr. pr. m² inkl. moms, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 18. april 2024, pkt. 22:

Indstillingen anbefales.

### Beslutning

Indstillingen godkendt.